Broj: 711-I- -P-433-18/20- -17

Zagreb, 12. studenoga 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13, 57/15. i 98/19., u daljnjem tekstu: ZSSI), **u predmetu dužnosnika Jure Katića, gradonačelnika Grada Slunja**,pokrenutom Odlukom Povjerenstva broj: 711-I-956-P-433-18/20-06-17 od 22. studenoga 2019.na 104. sjednici, održanoj 12. studenoga 2020., donosi sljedeću:

**ODLUKU**

**I. Dužnosnik Jure Katić, gradonačelnik Grada Slunja, propustom obavještavanja Povjerenstva o nastanku poslovnog odnosa između Grada Slunja i obrta** **3 M CVJEĆARNICA, obrt za trgovinu i cvjećarstvo, u vlasništvu njegove supruge, koji je nastao izdavanjem narudžbenica i plaćanjem po ispostavljenim fakturama, i to:**

* **za isporuku vijenaca, aranžmana, svijeća, lampiona od 7. srpnja 2014. do kraja 2014. u iznosu od 8.305,80 kn, u 2015. u iznosu od 12.391,60 kn, u 2016. u iznosu od 13.358,20 kn, u 2017. u iznosu od 14.243,90 kn te u 2018. u iznosu od 14.368,80 kn,**
* **za ugostiteljsku uslugu od 7. srpnja 2014. do kraja 2014. u iznosu od 6.419,40 kn, u 2015. u iznosu od 11.433,00 kn, u 2016. u iznosu od 25.955,00 kn, u 2017. u iznosu od 34.769,00 kn te u 2018. u iznosu od 25.545,00 kn,**
* **za pogrebne usluge od 7. srpnja 2014. do kraja 2014. u iznosu od 3.820,60 kn te u 2017. u iznosu od 8.200,58 kn,**

**počinio je povredu članka 18. stavka 1. ZSSI-a.**

**II. Sklapajući poslove iz točke I. izreke temeljem diskrecijske ovlasti, dužnosnik Jure Katić počinio je povredu članka 7. stavka 1. podstavka c) ZSSI-a.**

**III. Za povredu ZSSI-a, opisanu pod točkama I. i II. ove izreke, dužnosniku se izriče sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 6.000,00 kn, koja će se trajati 6 mjeseci i izvršit će se u 6 jednakih uzastopnih mjesečnih obroka, svaki u pojedinačnom iznosu od 1.000,00 kn.**

**IV. Predmet će se dostaviti nadležnom državnom odvjetništvu na daljnje postupanje radi pokretanja postupka utvrđenja ništetnosti pravnih poslova iz točke I. izreke pred nadležnim sudom.**

Obrazloženje

Povjerenstvo je na 70. sjednici, održanoj 22. studenoga 2019. pod točkom I. odluke pokrenulo postupak za odlučivanje o sukobu interesa protiv dužnosnika Jure Katića, gradonačelnika Grada Slunja, zbog moguće povrede članka 18. stavka 1. ZSSI-a, koja proizlazi iz propusta obavještavanja Povjerenstva o nastanku poslovnog odnosa između Grada Slunja i obrta 3 M CVJEĆARNICA u vlasništvu njegove supruge, koji je nastao izdavanjem narudžbenica i plaćanjem po ispostavljenim fakturama:

za isporuku vijenaca, aranžmana, svijeća, lampiona od 7. srpnja 2014. do kraja 2014. u iznosu od 8.305,80 kn, u 2015. u iznosu od 12.391,60 kn, u 2016. u iznosu od 13.358,20 kn, u 2017. u iznosu od 14.243,90 kn te u 2018. u iznosu od 14.368,80 kn,

za ugostiteljsku uslugu od 7. srpnja 2014. do kraja 2014. u iznosu od 6.419,40 kn, u 2015. u iznosu od 11.433,00 kn, u 2016. u iznosu od 25.955,00 kn, u 2017. u iznosu od 34.769,00 kn te u 2018. u iznosu od 25.545,00 kn, te

za pogrebne usluge od 7. srpnja 2014. do kraja 2014. u iznosu od 3.820,60 kn te u 2017. u iznosu od 8.200,58 kn.

Pod točkom II. iste odluke pokrenut je postupak za odlučivanje o sukobu interesa protiv dužnosnika Jure Katića, zbog moguće povrede članka 7. stavka 1. podstavka c) ZSSI-a, koja proizlazi iz diskrecijskog postupanja u obnašanju dužnosti gradonačelnika Grada Slunja kojima su nastali poslovni odnosi iz točke I. izreke.

 Dužnosnik je pozvan očitovati se na navedenu odluku o pokretanju postupka te se dužnosnik očitovao dana 26. listopada 2020. pod brojem 711-U-3873-P-433-18/20-07-3.

Dužnosnik u očitovanju navodi da je Grad Slunj jedinica lokalne samouprave koja ima malo prijavljenih stanovnika i da se njihov broj kontinuirano smanjuje, što ima za posljedicu mali broj obrta na području Grada Slunja, posebno obrta koji obavljaju djelatnost prodaje svježe robe. Navodi da obrt u vlasništvu njegove supruge obavlja djelatnost prodaje svježeg cvijeća i da je istu obavljao prije Domovinskog rata, s čime je nastavio nakon povratka iz progonstva te da na području od Karlovca do Korenice ne postoji drugi poslovni subjekt koji obavlja djelatnost prodaje navedene robe. Dužnosnik ističe da je to razlog zbog kojeg je Grad Slunj redovito naručivao cvijeće od istog obrta u razdoblju prije nego je dužnosnik Jure Katić stupio na dužnost gradonačelnika Grada Slunja.

Nadalje se navodi da je u travnju 2019. Grad Slunj uputio poziv za dostavu ponuda za aranžmane, vijence i lampione trima poslovnim subjektima, i to Trgovačko cvjećarskom obrtu vl. Ljubica Orešković, Ruža-cvjećarsko trgovačkom obrtu i obrtu 3M Cvjećarnica te da je zaprimljena samo jedna ponuda od obrta 3M Cvjećarnice. U odnosu na prodaja cvijeća Gradu Slunju, iznosi da drugi poslovni subjekti nisu pokazali interes za pružanje tih usluga, obzirom na veliku udaljenost za pružanje usluge dostave aranžmana ili vijenaca.

Napominje kako je u lipnju 2019. Grad Slunj prikupljao ponude za ugostiteljske usluge za potrebe Grada te da je iz svih prikupljenih ponuda proizlazilo kako je ponuda obrta 3M Cvjećarnica povoljnija od druge dostavljene ponude poslovnog subjekta Feniks Obrt za ugostiteljstvo. Dužnosnik navodi da je Povjerenstvu dostavio navedenu dokumentaciju, ali da nije zaprimio upute kako treba postupiti u takvoj situaciji odnosno postoji li sukob interesa ako bi Grad Slunj nastavio ostvarivati poslovni odnos sa obrtom njegove supruge, bez obzira što je razvidno da je cijena iz ponude tog obrta povoljnija.

Zaključno naglašava da je svjestan pogrešnog postupanja u pogledu poslovnog odnosa između Grada Slunja i obrta u vlasništvu njegove supruge te predlaže da Povjerenstvo uzme u obzir okolnosti udaljenosti Grada Slunja od drugih jedinica lokalne samouprave gdje djelatnost prodaje svježeg cvijeća obavljaju drugi poslovni subjekti. Navodi da bi želio sudjelovati na sjednici Povjerenstva kada se odlučuje o tome je li počinio povredu ZSSI-a.

Očitovanju dužnosnika prileže poziv na dostavu ponude za ugostiteljske djelatnosti od 14. lipnja 2019. upućen obrtu 3 M CVJEĆARNICA i obrtu Feniks, obrt za ugostiteljstvo, vl. Mira Obrovac, koji je potpisao dužnosnik Jure Katić te troškovnici za ugostiteljske usluge sačinjena od dva navedena obrta u kojima se navodi jedinična cijena bez PDV-a po mjeri porcije ili litre za svaki pojedinačno navedeni proizvod.

Očitovanju prileži i poziv za dostavu ponude za rashode protokola (aranžmani, vijenci, lampioni) od 26. travnja 2019. potpisan od dužnosnika Jure Katića, kojim se upućuju podnositelji ponuda da specificiraju artikle s jediničnom cijenom bez PDV-a te da navedu je li moguća dostava na adresu Grada Slunja, ponuda obrta obrt 3 M CVJEĆARNICA u kojoj se navodi da je moguća takva dostava uz priloženi cjenik po artiklima te dostavnice iz kojih proizlazi da je isti poziv za dostavu ponude poslan na adrese dva druga poslovna subjekta.

Člankom 3. stavkom 1. podstavkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona, stoga je i Jure Katić, povodom obnašanja dužnosti gradonačelnika Grada Slunja, obvezan postupati sukladno odredbama ZSSI-a.

Uvidom u podatke izvješća o imovinskom stanju koja je dužnosnik Jure Katić podnosio Povjerenstvu, utvrđeno je da je ……………. supruga dužnosnika Jure Katića.

Povjerenstvo je uvidom u obrtni registar Ureda državne uprave u Karlovačkoj županiji utvrdilo da je pod MBO: 90105354 upisan obrt naziva „3 M CVJEĆARNICA, obrt za trgovinu i cvjećarstvo, vl. …………., Slunj, ……………………….. Obrt je osnovan 18. prosinca 1996. te je registriran između ostalog, i za obavljanje pogrebnih i pratećih djelatnosti.

Obzirom da je uvidom u Registar dužnosnika utvrđeno da dužnosnik Jure Katić obnaša dužnost gradonačelnika Grada Slunja od 7. srpnja 2014. te da je izabran na istu dužnost i u mandatu 2017. – 2021., Povjerenstvo je dopisom od 4. siječnja 2020.zatražilo očitovanje od Grada Slunja na okolnosti postojanja poslovnog odnosa između Grada Slunja i obrta 3 M CVJEĆARNICA za razdoblje od 2014. do isteka 2018.

Grad Slunj očitovao se dopisom, KLASA: 711-01/19-01/01, URBROJ: 2133/04-03/01-19-2 od 16. siječnja 2019. u kojem se navodi da je o poslovnom odnosu između Grada Slunja i navedenog obrta, a tijekom razdoblja 2014. - 2018. odlučivao obnašatelj dužnosti gradonačelnika (mjeseci svibanj i lipanj 2014.) te gradonačelnik Grada Slunja. Ističe se da je poslovni odnos tijekom cijelog razdoblja nastajao izdavanjem narudžbenica za isporuke roba ili pružene pogrebne usluge ili izravnim korištenjem ugostiteljske usluge, nakon čega su izdavani računi, obzirom da iznos isporučene robe ili pružene usluge nije zahtijevao provođenje postupka nabave.

U dopisu Grada Slunja navodi se da je Grad Slunj „3 M CVJEĆARNICA, obrt za trgovinu i cvjećarstvo“, isplatio prema godinama sljedeće iznose: u **2014.** za isporuku vijenaca, aranžmana, svijeća, lampiona iznos od 9.777,30 kn, za ugostiteljske usluge iznos od 6.419,40, te pogrebne usluge, temeljem rješenja o naknadi pogrebnih troškova Odsjeka za društvene djelatnosti, iznos od 3.820,60 kn, u **2015.** za isporuku vijenaca, aranžmana, svijeća, lampiona iznos od 12.391,60 kn, te za ugostiteljske usluge iznos od 11.433,00 kn, u **2016.** za isporuku vijenaca, aranžmana, svijeća, lampiona iznos od 13.358,20 kn, te za ugostiteljske usluge iznos od 25.955,00 kn, u **2017.** za isporuku vijenaca, aranžmana, svijeća, lampiona iznos od 14.243,90 kn, za ugostiteljske usluge iznos od 34.769,00 kn, te za pogrebne usluge, temeljem rješenja o naknadi pogrebnih troškova Odsjeka za društvene djelatnosti, iznos od 8.200,58 kn, u **2018.** za isporuka vijenaca, aranžmana, svijeća, lampiona iznos od 14.368,80 kn, za ugostiteljske usluge iznos od 25.545,00 kn.

O navedenim isplatama Grad Slunj je priložio račune i drugu dokumentaciju (rješenje o naknadi pogrebnih troškova).

Za 2014. priložena je sljedeća dokumentacija prema vrstama djelatnosti:

Za djelatnost isporuka vijenaca, aranžmana, svijeća, lampiona priloženi su **račun** broj 48/VP-P01/1 od 7. svibnja 2014. na iznos od 185,70 kn za aranžman i lampione, prema narudžbenici Grada Slunja broj 83/14 od 5. svibnja 2014. **račun** broj 62/VP-P01/1 od 17. svibnja 2014. na iznos od 400,00 kn za vijenac, prema narudžbenici Grada Slunja broj 97/14 od 14. svibnja 2014., **račun** broj 89/VP-P01/1 od 23. lipnja 2014. na iznos od 442,00 kn za vijenac i lampione, prema narudžbenici Grada Slunja broj 119/14 od 16. lipnja 2014., **račun** broj 92/VP-P01/1 od 27. lipnja 2014. na iznos od 442,00 kn za vijenac i lampione, prema narudžbenici Grada Slunja broj 120/14 od 23. lipnja 2014. **račun** broj 105/VP-P01/1 od 7. kolovoza 2014. na iznos od 1.441,20 kn za vijenac, aranžmane, lampione i lampion čahure, prema narudžbenici Grada Slunja broj 138/14 od 31. srpnja 2014., **račun** broj 143/VP-P01/1 od 15. rujna 2014. na iznos od 459,40 kn za aranžman i lampion čahuru, prema narudžbenici Grada Slunja broj 169/14 od 12. rujna 2014, **račun** broj 145/VP-P01/1 od 13. listopada 2014. na iznos od 442,00 kn za vijenac i lampione, prema narudžbenici Grada Slunja broj 182/14 od 29. rujna 2014., **račun** broj 163/VP-P01/1 od 4. studenoga 2014. na iznos od 1.809,40 kn za vijenac i aranžmane i lampione, prema narudžbenici Grada Slunja broj 203/14 od 28. listopada 2014., **račun** broj 180/VP-P01/1 od 21. studenoga 2014. na iznos od 4.215,00 kn za vijenac, aranžmane, lampione, prema narudžbenici Grada Slunja broj 217/14 od 11. studenoga 2014., **račun** broj 196/VP-P01/1 od 29. prosinca 2014. na iznos od 400,00 kn prema narudžbenici Grada Slunja od 29. prosinca 2014. za svježi vijenac.

Za ugostiteljsku djelatnost u Bistrou 3M priloženi su **račun** na iznos od 1.473,00 kn od 8. kolovoza 2014. za goste iz Republike Italije, **račun** na iznos od 1.374,00 kn od 14. studenoga 2014. za predstavnike Hrvatskih voda i EU fondova, **račun** na iznos od 928,00 kn od 20. studenoga 2014. povodom predavanja u Pučkom otvorenom učilištu, **račun** na iznos od 889,00 kn od 27. studenoga 2014. za poslovne partnere, te **račun** na iznos od 1.296,00 kn od 30. prosinca 2014. za troškove domjenka za službenike gradske uprave.

 Za pogrebne usluge prileži priložen je **račun** broj 197/VP-P01/1 od 30. prosinca 2014. na iznos od 3.820,60 kn, prema rješenju Grada Slunja od 29. prosinca 2014. kojim se odobrava navedeni iznos za troškove nužne opreme za pogreb prema narudžbenici Grada Slunja broj 253/2014 od 29. prosinca 2014.

Za 2015. priložena je sljedeća dokumentacija prema vrstama djelatnosti:

Za djelatnost isporuka vijenaca, aranžmana, svijeća, lampiona priloženi su **račun** broj 64/VP-P01/1 od 27. svibnja 2015. na iznos od 1.109,40 kn za aranžman i čahure lampione, prema narudžbenici Grada Slunja broj 63/15 od 21. svibnja 2015., **račun** broj 85/VP-P01/1 od 2. srpnja 2015. na iznos od 642,00 kn za vijenac, aranžmane i lampione, prema narudžbenici Grada Slunja broj 81/15 od 18. lipnja 2015., **račun** broj 93/VP-P01/1 od 14. srpnja 2015. na iznos od 400,00 kn za vijenac, prema narudžbenici Grada Slunja broj 86/15 od 6. srpnja 2015., **račun** broj 104/VP-P01/1 od 7. kolovoza 2015. na iznos od 1.209,40 kn za vijenac, aranžmane i lampion čahure, prema narudžbenici Grada Slunja broj 107/15 od 4. kolovoza 2015., **račun** broj 105/VP-P01/1 od 7. kolovoza 2015. na iznos od 504,70 kn za vijenac i lampion čahure, prema narudžbenici Grada Slunja broj 109/15 od 8. kolovoza 2015., **račun** broj 130/VP-P01/1 od 15. rujna 2015. na iznos od 400,00 kn za vijenac, prema narudžbenici Grada Slunja broj 119/15 od 3. rujna 2015., **račun** broj 146/VP-P01/1 od 19. listopada 2015. na iznos od 818,80 kn za vijenac i čahure lampione, prema narudžbenici Grada Slunja broj 132/15 od 6. listopada 2015., **račun** broj 162/VP-P01/1 od 10. studenoga 2015. na iznos od 2.158,40 kn za vijenac, aranžmana i čahure lampione, prema narudžbenici Grada Slunja broj 148/15 od 28. listopada 2015., **račun** broj 170/VP-P01/1 od 23. studenoga 2015. na iznos od 5.148,90 kn za vijenac, aranžmana, lampione i čahure lampione, prema narudžbenici Grada Slunja broj 156/15 od 13. studenoga 2015.

Za ugostiteljsku djelatnost u Bistrou 3M priloženi su **račun** na iznos od 1.723,00 kn od 27. veljače 2015. za obilježavanje 140. godišnjice rođenja Milana Neralića, **račun** na iznos od 980,00 kn od 27. veljače 2015. za predstavnike Hrvatskih voda, **račun** na iznos od 882,00 kn od 12. ožujka 2015. za predstavnike Zavoda za zaštitu okoliša, **račun** na iznos od 661,00 kn od 13. ožujka 2015. za predstavnike Karlovačke županije, **račun** na iznos od 1.280,00 kn od 11. svibnja 2015. za goste iz Republike Italije, **račun** na iznos od 748,00 kn od 2. lipnja 2015. za predstavnike Ministarstva regionalnog razvoja i fondova EU, **račun** na iznos od 1.612,00 kn od 7. kolovoza 2015. za goste iz Republike Italije, **račun** na iznos od 334,00 kn od 15. rujna 2015. za predstavnike vatrogasne zajednice**, račun** na iznos od 661,00 kn od 7. studenoga 2015. za predstavnike Grada Grude, te **račun** na iznos od 2.522,00 kn od 31. prosinca 2015. za troškove domjenka za službenike gradske uprave.

Za 2016. priložena je sljedeća dokumentacija prema vrstama djelatnosti:

Za djelatnost isporuka vijenaca, aranžmana, svijeća priloženi su **račun** broj 15/VP-P01/1 od 1. veljače 2016. na iznos od 400,00 kn za vijenac, prema narudžbenici Grada Slunja broj 10/16 od 10. siječnja 2016., **račun** broj 44/VP-P01/1 od 6. travnja 2016. na iznos od 219,80 kn za aranžmane i lampione čahure, prema narudžbenici Grada Slunja broj 36/16 od 31. ožujka 2016., **račun** broj 61/VP-P01/1 od 16. svibnja 2016. na iznos od 638,60 kn za aranžmane i lampione čahure, prema narudžbenici Grada Slunja broj 56/16 od 5. lipnja 2016., **račun** broj 87/VP-P01/1 od 20. srpnja 2016. na iznos od 1.018,80 kn za vijenac, aranžmane i lampione čahure, prema narudžbenici Grada Slunja broj 85/16 od 14. lipnja 2016., **račun** broj 88/VP-P01/1 od 8. kolovoza 2016. na iznos od 1.818,80 kn za vijenac, aranžmane i lampione čahure, prema narudžbenici Grada Slunja broj 111/16 od 2. kolovoza 2016., **račun** broj 116/VP-P01/1 od 14. rujna 2016. na iznos od 644,30 kn za vijenac i lampione čahure, prema narudžbenici Grada Slunja broj 137/16 od 12. rujna 2016., **račun** broj 126/VP-P01/1 od 19. listopada 2016. na iznos od 809,40 kn za vijenac, aranžman i lampione čahure, prema narudžbenici Grada Slunja broj 148/16 od 5. listopada 2016., **račun** broj 138/VP-P01/1 od 3. studenoga 2016. na iznos od 2.149,00 kn za vijenac, aranžman i lampione čahure, prema narudžbenici Grada Slunja broj 162/16 od 31. listopada 2016., **račun** broj 163/VP-P01/1 od 21. studenoga 2016. na iznos od 4.780,30 kn za vijenac, aranžmane, lampione i lampione čahure, prema narudžbenici Grada Slunja broj 179/16 od 11. studenoga 2016., te **račun** broj 164/VP-P01/1 od 21. studenoga 2016. na iznos od 879,20 kn za aranžman i lampione čahure, prema narudžbenici Grada Slunja broj 171/16 od 11. studenoga 2016.

Za ugostiteljsku djelatnost u Bistrou 3M prileže priloženi su **račun** na iznos od 652,00 kn od 11. siječnja 2016. za predstavnike Hrvatske turističke zajednice, **račun** na iznos od 370,00 kn od 18. siječnja 2016. za ugostiteljske usluge u Bistrou 3M za općinske načelnice drugih jedinica lokalne samouprave**, račun** na iznos od 556,00 kn od 21. siječnja 2016. za župana i službenike županije, **račun** na iznos od 139,00 kn od 24. veljače 2016. za djelatnike konzervatorske službe, **račun** na iznos od 772,00 kn od 25. veljače 2016. za djelatnike pročistača, **račun** na iznos od 1.751,00 kn od 13. ožujka 2016. za goste iz Republike Italije, **račun** na iznos od 781,00 kn od 16. ožujka 2016. za djelatnike Hrvatskih cesta d.d., **račun** na iznos od 395,00 kn od 13. svibnja 2016. za ugostiteljske usluge u Bistrou 3M za djelatnike Hrvatske elektroprivrede, **račun** na iznos od 1.642,00 kn od 8. kolovoza 2016. za goste iz Republike Italije, **račun** na iznos od 1.208,00 kn od 8. kolovoza 2016. za goste iz Republike Italije, **račun** na iznos od 1.459,00 kn od 11. listopada 2016. za djelatnike Hrvatskih voda, **račun** na iznos od 789,00 kn od 17. listopada 2016. za predstavnike Ministarstva obrane, **račun** na iznos od 9.950,00 kn od 16. studenoga 2016. povodom Dana sjećanja na progonstvo, **račun** na iznos od 698,00 kn od 29. studenoga 2016. za predstavnike Veleposlanstva SAD te **račun** na iznos od 4.793,00 kn od 30. prosinca 2016. za domjenak za službenike gradske uprave.

Za 2017. priložena je sljedeća dokumentacija prema vrstama djelatnosti:

Za djelatnost isporuka vijenaca, aranžmana, svijeća, lampiona priloženi su **račun** broj 51/VPP01/1 od 26. travnja 2017. na iznos od 879,20 kn za vijenac i čahure lampione, prema narudžbenici Grada Slunja broj 55/17 od 24. travnja 2017., **račun** broj 52/VPP01/1 od 26. travnja 2017. na iznos od 504,70 kn za vijenac i čahure lampione, prema narudžbenici Grada Slunja broj 56/17 od 24. travnja 2017., **račun** broj 75/VPP01/1 od 17. svibnja 2017. na iznos od 374,50 kn za aranžmane i čahure lampione, prema narudžbenici Grada Slunja broj 67/17 od 9. svibnja 2017., **račun** broj 93/VP-P01/1 od 23. lipnja 2017. na iznos od 400,00 kn za vijenac, prema narudžbenici Grada Slunja broj 91/17 od 20. lipnja 2017., **račun** broj 97/VPP01/1 od 24. lipnja 2017. na iznos od 983,90 kn za vijenac, aranžmane i čahure lampione, prema narudžbenici Grada Slunja broj 87/17 od 19. lipnja 2017., **račun** broj 121/VPP01/1 od 22. kolovoza 2017. na iznos od 2.403,70 kn za vijenac, aranžmane, buket i lampione čahure, prema narudžbenici Grada Slunja broj 126/17 od 1. kolovoza 2017., **račun** broj 163/VPP01/1 od 14. rujna 2017. na iznos od 400,00 kn za vijenac, prema narudžbenici Grada Slunja broj 140/17 od 4. rujna 2017., **račun** broj 176/VP-P01/1 od 9. listopada 2017. na iznos od 1.349,00 kn za vijenac, aranžmane i čahure lampione, prema narudžbenici Grada Slunja broj 162/17 od 5. listopada 2017., **račun** broj 195/VPP01/1 od 8. studenoga 2017. na iznos od 2.009,40 kn za vijenac, aranžmane i čahure lampione, prema narudžbenici Grada Slunja broj 182/17 od 30. listopada 2017., **račun** broj 207/VPP01/1 od 20. studenoga 2017. na iznos od 4.939,50 kn za vijenac, aranžmana, lampione i čahure lampione, prema narudžbenici Grada Slunja broj 194/17 od 8. studenoga 2017.

Za ugostiteljsku djelatnost u Bistrou 3M prileže priloženi su **račun** na iznos od 825,00 kn od 12. siječnja 2017. za konzultanta iz područja kulturne baštine, **račun** na iznos od 304,00 kn od 8. veljače 2017. za djelatnike Hrvatske elektroprivrede d.d., **račun** na iznos od 2.198,00 kn od 12. travnja 2017. za ministricu regionalnog razvoja i fondova EU i suradnike, **račun** na iznos od 1.591,00 kn od 5. srpnja 2017. za ugostiteljske usluge u Bistrou 3M za članove organizacijskog odbora za Dana grada, **račun** na iznos od 874,00 kn od 11. srpnja 2017. za djelatnike Županijske uprave za ceste, **račun** na iznos od 402,00 kn od 20. srpnja 2017. za djelatnike Hrvatskog zavoda za mirovinsko osiguranje, **račun** na iznos od 11.996,00 kn od 21. kolovoza 2017. za obilježavanja Dana domovinske zahvalnosti, **račun** na iznos od 1.118,00 kn od 12. rujna 2017. za djelatnike Hrvatskih cesta d.d., **račun** na iznos od 797,00 kn od 4. listopada 2017. za pročelnika i suradnika Ureda za graditeljstvo**, račun** na iznos od 1.822,00 kn od 26. listopada 2017. za prezentaciju za župana i njegove suradnike **račun** na iznos od 11.991,00 kn od 22. studenoga 2017. za Dan sjećanja, **račun** na iznos od 851,00 kn od 22. studenoga 2017. za tehnički pregled i projektanta lokalnih cesta.

Za pogrebne usluge priloženi su **račun** broj 80/VPP01/1 od 24. svibnja 2017. na iznos od 5.970,59 kn za lijes, križ i dr., prema rješenju Grada Slunja od 19. svibnja 2017. kojim se odobravaju troškovi pogreba i narudžbenici Grada Slunja broj 74/17 od 22. svibnja 2017., **račun** broj 208/VP-P01/1 od 21. studenoga 2017. na iznos od 2.229,99 kn za lijes, pločicu i križić, prema rješenju Grada Slunja kojim se odobrava naknada troškova umrlog od 14. studenoga 2017.

Za 2018. priložena je sljedeća dokumentacija prema vrstama djelatnosti:

Za djelatnost isporuka vijenaca, aranžmana, svijeća, lampiona priloženi su **račun** broj 11/VP-P01/1 od 7. veljače 2018. na iznos od 409,00 kn za vijenac, prema narudžbenici Grada Slunja broj 24/18 od 6. veljače 2018., **račun** broj 14/VP-P01/1 od 17. veljače 2018. na iznos od 254,70 kn za aranžman i čahure lampione, prema narudžbenici Grada Slunja broj 27/18 od 14. veljače 2018., **račun** broj 33/VP-P01/1 od 29. ožujka 2018. na iznos od 604,70 kn za aranžman, bukete i čahure lampione, prema narudžbenici Grada Slunja broj 51/18 od 27. ožujka 2018., **račun** broj 46/VP-P01/1 od 20. travnja 2018. na iznos od 409,40 kn za aranžman i čahure lampione, prema narudžbenici Grada Slunja broj 26/18 od 7. veljače 2018., **račun** broj 95/VP-P01/1 od 29. lipnja 2018. na iznos od 1.488,60 kn za vijenac, aranžman i čahure lampione, prema narudžbenici Grada Slunja broj 111/18 od 21. lipnja 2018., **račun** broj 98/VP-P01/1 od 6. srpnja 2018. na iznos od 350,00 kn za aranžman, prema narudžbenici Grada Slunja broj 110/18 od 20. lipnja 2018., **račun** broj 120/VP-P01/1 od 14. kolovoza 2018. na iznos od 2.038,60 kn za vijenac, aranžmane i čahure lampione, prema narudžbenici Grada Slunja broj 130/18 od 2. kolovoza 2018., **račun** broj 185/VP-P01/1 od 3. studenoga 2018. na iznos od 2.149,00 kn za vijenac, aranžmane i čahure lampione, prema narudžbenici Grada Slunja broj 192/18 od 29. listopada 2018., **račun** broj 171/VP-P01/1 od 17. studenoga 2018. na iznos od 1.698,80 kn za vijenac, aranžmane, bukete i čahure lampione, prema narudžbenici Grada Slunja broj 180/18 od 29. listopada 2018., **račun** broj 190/VP-P01/1 od 20. studenoga 2018. na iznos od 4.975,00 kn za vijenac, aranžmane, lampione i čahure lampione, prema narudžbenici Grada Slunja broj 204/18 od 9. studenoga 2018.

Za ugostiteljsku djelatnost u Bistrou 3M prileže priloženi su **račun** na iznos od 898,00 kn od 5. veljače 2018. za tehnički pregled zgrade, **račun** na iznos od 1.847,00 kn od 14. rujna 2018. za projektne konzultante, **račun** na iznos od 2.420,00 kn od 24. rujna 2018. za kolegij župana sa pročelnicima Grada Slunja, **račun** na iznos od 834,00 kn od 3. listopada 2018. za projektne konzultante, **račun** na iznos od 12.000,00 kn od 19. studenoga 2018. za Dan sjećanja na progonstvo, **račun** na iznos od 2.086,00 kn od 22. prosinca 2018. za službenike Policijske uprave Karlovačke, **račun** na iznos od 4.460,00 kn od 28. prosinca 2018. za božićni domjenak službenika gradske uprave.

Povjerenstvo je i na 32. sjednici od 21. prosinca 2018. povodom zahtjeva dužnosnika Jure Katića od 10. prosinca 2018. dalo mišljenje da, sukladno članku 18. ZSSI-a, Grad Slunj može stupati u poslovne odnose s obrtom 3 M CVJEĆARNICA u vlasništvu supruge dužnosnika Jure Katića, gradonačelnika Grada Slunja, ukoliko u svakom pojedinom konkretnom slučaju dužnosnik prethodno obavijesti Povjerenstvo o planiranom poslovnom odnosu, povodom čega će Povjerenstvo dati konkretno mišljenje s uputama o načinu postupanja dužnosnika i Grada Slunja te će potom, nakon dostave dokumentacije iz koje je vidljivo kako su provedene upute Povjerenstva, donijeti odluku kojom se utvrđuje jesu li upute provedene na način kojim se omogućava izbjegavanje sukoba interesa dužnosnika i osigurava njegovo zakonito postupanje u svakom pojedinom konkretnom slučaju. Navedenim mišljenjem ukazuje se dužnosniku da je poslovni odnos, koji bi nastao suprotno obvezama iz članka 18. ZSSI-a, ništetan.

Upravo je povodom navedenog zahtjeva za mišljenje od 10. prosinca 2018. otvoren predmet P-433/18, jer se u istome, osim budućih, iznose okolnosti koje se odnose na već nastale i realizirane poslovne odnose između Grada Slunja i predmetnog obrta, slijedom čega se radi o okončanim situacijama u odnosu na koje nije moguće davanje mišljenja.

Osim toga, Povjerenstvo je na zahtjev dužnosnika dalo mišljenje na 202. sjednici od 8. prosinca 2017. istovjetnog sadržaja kao i mišljenje od 21. prosinca 2018., a također je na njegov zahtjev na 59. sjednici održanoj dana 11. srpnja 2014. dalo mišljenje da pružanje usluga pogrebnog prijevoza, na temelju koncesije Grada Slunja koja je dodijeljena 1996. te potom 2006. godine, Trgovačko-cvjećarskom obrtu 3 M CVJEĆARNICA u vlasništvu ……….., supruge dužnosnika Jure Katića, gradonačelnika Grada Slunja, ne predstavlja povredu odredbi ZSSI-a te da je dužnosnik Jure Katić, ukoliko navedena koncesija prestane za vrijeme njegovog mandata i ako se isti obrt javi na natječaj za dodjelu nove koncesije, sukladno članku 18. stavku 1. ZSSI-a dužan o tome pravodobno obavijestiti Povjerenstvo.

Člankom 4. stavkom 2. ZSSI-a propisano je da je bračni drug član obitelji dužnosnika u smislu navedenog Zakona. Stavkom 3. propisano je da se poslovni odnos u smislu ZSSI-a odnosi se na ugovore o javnoj nabavi, državne potpore i druge oblike stjecanja sredstava od tijela javne vlasti, na koncesije i ugovore javno-privatnog partnerstva, osim državnih potpora u slučaju elementarnih nepogoda.

Člankom 4. stavkom 4. ZSSI-a propisano je da su poslovni subjekti u smislu ZSSI-a trgovačka društva, ustanove i druge pravne osobe te drugi subjekti poslovnih odnosa kao što su trgovci pojedinci, obrtnici i nositelji samostalnih djelatnosti te nositelji i članovi drugih poslovnih subjekata osnovanih na temelju zakona. Člankom 4. stavkom 5. ZSSI-a propisano je da su povezane osobe u smislu tog Zakona članovi obitelji dužnosnika iz članka 4. stavka 2. ZSSI-a te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 7. točkom c) ZSSI-a kao jedno od zabranjenih djelovanja dužnosnika, dužnosnicima je zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Člankom 18. stavkom 1. ZSSI-a propisano je da, u slučaju kada tijelo u kojem dužnosnik obnaša javnu dužnost stupa u poslovni odnos s poslovnim subjektom u kojem član obitelji dužnosnika ima 0,5% ili više udjela u vlasništvu, dužnosnik je dužan o tome pravodobno obavijestiti Povjerenstvo.

Stavkom 2. istog članka propisano je da će Povjerenstvo u roku od 15 dana od dana zaprimanja obavijesti izraditi mišljenje zajedno s uputama o načinu postupanja dužnosnika i tijela u kojem dužnosnik obnaša javnu dužnost u cilju izbjegavanja sukoba interesa dužnosnika i osiguranja postupanja u skladu s tim Zakonom. Stavkom 4. istog članka propisano je da je dužnosnik, odnosno tijelo u kojem dužnosnik obnaša dužnost obvezno, prije stupanja u poslovni odnos, dostaviti Povjerenstvu cjelokupnu dokumentaciju iz koje je vidljivo kako su provedene upute Povjerenstva. Pravni poslovi, odnosno pravni akti koji su sklopljeni, odnosno doneseni bez prethodne obavijesti Povjerenstvu iz stavka 1. toga članka, protivno uputama Povjerenstva iz stavka 2. toga članka, dostavom nepotpune ili neistinite dokumentacije iz stavka 4. istog članka ili na bilo koji drugi način protivno odredbama članka 18. ZSSI-a su ništetni te će Povjerenstvo bez odgađanja dostaviti takav predmet nadležnom državnom odvjetništvu na daljnje postupanje radi utvrđivanja ništetnosti pravnog posla, odnosno pravnog akta.

Člankom 15. stavkom 1. Zakona o javnoj nabavi („Narodne novine“ broj 120/16.) propisano je da je jednostavna nabava do vrijednosti pragova iz članka 12. stavka 1. toga Zakona odnosno nabava robe i usluga te provedbu projektnih natječaja procijenjene vrijednosti manje od 200.000,00 kuna te radova procijenjene vrijednosti manje od 500.000,00 kuna. Prema članku 15. stavku 2. navedenog Zakona pravila, uvjete i postupke jednostavne nabave utvrđuje naručitelj općim aktom, uzimajući u obzir načela javne nabave te mogućnost primjene elektroničkih sredstava komunikacije.

Člankom 6. Zakona o izmjenama i dopunama Zakona javnoj nabavi („Narodne novine“, broj 143/13.), koji je stupio na snagu dana 10. prosinca 2013., promijenila se odredba članka 18. stavka 3. Zakona o javnoj nabavi („Narodne novine“, br. 90/11. i 83/13.), na način da se za nabavu robe i usluga procijenjene vrijednosti do 200.000,00 kuna, odnosno za nabavu radova do 500.000,00 kuna nisu primjenjivale odredbe Zakona o javnoj nabavi, već se radilo o bagatelnoj nabavi.

Usporedbom podataka iz podnesenog izvješća o imovinskom stanju te podataka obrtnog registra, utvrđeno je da je ……………….., bračni drug dužnosnika, vlasnik obrta 3 M CVJEĆARNICA, obrt za trgovinu i cvjećarstvo.

Iz zaprimljenog očitovanja Grada Slunja i priložene dokumentacije utvrđeno da je u razdoblju od srpnja 2014. do 2018., u kojem je dužnosnik obnašao dužnost gradonačelnika Grada Slunja, kontinuirano nastajao poslovni odnos između Grada Slunja i navedenog obrta u vlasništvu njegove supruge, člana obitelji dužnosnika iz članka 4. stavka 2. ZSSI-a.

Predmet poslovnog odnosa između Grada Slunja i obrta 3 M CVJEĆARNICA bila je nabava robe, pružanje ugostiteljskih usluga te pružanje pogrebnih usluga. Iz priložene dokumentacije Grada Slunja, utvrđeno je da je Grad Slunj u 2014. ostvario s obrtom Trgovačko-cvjećarski obrt 3 M CVJEĆARNICA, vl. ………… poslovni odnos od 7. srpnja 2014. do kraja 2014. u iznosu od 18.635,80 kn, u 2015. u iznosu od 23.824,60 kn, u 2016. u iznosu od 39.313,20 kn, u 2017. u iznosu od 57.213,48 kn te u 2018. u iznosu od 39.913,80 kn, što ukupno daje iznos od 178.900,88 kn za razdoblje od 7. srpnja 2014. do 2018.

Odredbama ZSSI-a nije zabranjen nastanak poslovnog odnosa između tijela javne vlasti u kojem dužnosnik obnaša dužnost i poslovnog subjekta u vlasništvu člana njegove obitelji, već su propisane pretpostavke koje se moraju ispuniti za nastanak takvog poslovnog odnosa.

Stoga je za dužnosnika nastala obveza postupanja propisana člankom 18. stavkom 1. ZSSI-a. Navedena obveza sastoji se u pravodobnom obavještavanju Povjerenstva o nastanku takvog poslovnog odnosa, što je ujedno zakonska pretpostavka za njegovu dopuštenost s posljedicom ništetnosti pravnog posla u slučaju propusta obavještavanja.

Povjerenstvo nije bilo u prilici postupiti u smislu članka 18. ZSSI-a te izraditi mišljenje s uputama o načinu postupanja dužnosnika Jure Katića i Grada Slunja, u cilju izbjegavanja sukoba interesa dužnosnika, pod okolnostima kada nastaje poslovni odnos Grada u kojem obnaša javnu dužnost s poslovnim subjektom u vlasništvu člana obitelji dužnosnika, jer dužnosnik to od Povjerenstva nije zatražio. Povjerenstvo bi povodom njegove obavijesti uzelo u obzir sve okolnosti konkretnog poslovnog odnosa, što bi uključivalo i to da na području Grada Slunja ne postoje drugi poslovni subjekt koji pružaju uslugu prodaje robe za koju se izdaju naružbenice, ukoliko bi to bio slučaj za neku robu, te dalo upute kako bi se izbjegao sukob interesa.

Povjerenstvo je na zahtjev dužnosnika dalo ukupno tri mišljenja da Grad Slunj može stupati u poslovne odnose s obrtom u vlasništvu njegove supruge, ukoliko u svakom pojedinom konkretnom slučaju dužnosnik prethodno obavijesti Povjerenstvo o mogućem poslovnom odnosu, sukladno članku 18. ZSSI-a, a što dužnosnik kontinuirano nije činio i nije obavještavao Povjerenstvo. Osim navedene obveze istim je mišljenjima dužnosniku skrenuta pozornost na pravne posljedice propusta obavještavanja koje mu i na taj način nisu mogle biti nepoznate, iako je dužan sam upoznati se sa zakonskim obvezama po stupanju na dužnost iz članka 3. ZSSI-a.

Dužnosnik nije o nastanku niti jednog od navedenih poslovnih odnosa obavijestio Povjerenstvo i zatražio upute kako postupiti prilikom naručivanja roba ili korištenja ugostiteljskih usluga, u smislu izričito propisane obveze iz članka 18. stavka 1. ZSSI-a, već je samo uopćeno zatražio mišljenje Povjerenstva može li načelno takav poslovni odnos nastati. Dužnosnik nije postupao u skladu s navedenim mišljenjima i nije zatražio kako postupiti prilikom nastanka konkretnog poslovnog odnosa u svakom pojedinom slučaju, pri čemu se dokumentacija koju je dužnosnik priložio uz očitovanje ne odnosi na poslovne odnose koji bi bili obuhvaćeni odlukom o pokretanju postupka u ovome predmetu.

Stoga je dužnosnik Jure Katić, gradonačelnik Grada Slunja, propustom obavještavanja Povjerenstva o nastanku poslovnog odnosa između Grada Slunja i obrta Trgovačko-cvjećarski obrt 3 M CVJEĆARNICA u vlasništvu njegove supruge, koji je nastao izdavanjem narudžbenica i plaćanjem po ispostavljenim fakturama, i to za isporuku vijenaca, aranžmana, svijeća, lampiona od 7. srpnja 2014. do kraja 2014. u iznosu od 8.305,80 kn, u 2015. u iznosu od 12.391,60 kn, u 2016. u iznosu od 13.358,20 kn, u 2017. u iznosu od 14.243,90 kn te u 2018. u iznosu od 14.368,80 kn, za ugostiteljsku uslugu od 7. srpnja 2014. do kraja 2014. u iznosu od 6.419,40 kn, u 2015. u iznosu od 11.433,00 kn, u 2016. u iznosu od 25.955,00 kn, u 2017. u iznosu od 34.769,00 kn te u 2018. u iznosu od 25.545,00 kn, za pogrebne usluge od 7. srpnja 2014. do kraja 2014. u iznosu od 3.820,60 kn te u 2017. u iznosu od 8.200,58 kn, počinio povredu članka 18. stavka 1. ZSSI-a.

Iz očitovanja Grada Slunja proizlazi da je dužnosnik Jure Katić, od srpnja 2014. do isteka 2018. samostalno odlučivao o nastanku poslovnih odnosa izdavanjem narudžbenice za određenu vrstu robe od obrta u vlasništvu njegova supruge, odnosno da je dužnosnik diskrecijski odlučivao o korištenju ugostiteljskih usluga od tog poslovnog subjekta te da su iz proračunskih sredstava Grada Slunja po njegovu odobrenju vršena plaćanja po ispostavljenim fakturama.

Dužnosnik u obnašanju dužnosti gradonačelnika Grada Slunja može odlučivati o nastanku poslovnog odnosa između Grada Slunja i poslovnih subjekata do propisanog iznosa nabave male vrijednosti te nije sporno da je dužnosnik postupao sukladno svojim ovlastima kada je odlučivao o nastanku poslovnog odnosa provedbom jednostavne nabave.

Međutim, temeljem okolnosti da je vlasnik predmetnog obrta dužnosnikova supruga, radi se o poslovnom subjektu koji je s dužnosnikom interesno povezan i u odnosu na koji dužnosnik ne može biti nepristran.

Nadalje, u pogledu vrijednosti poslovnog odnosa, nakon što je dužnosnik stupio na dužnost gradonačelnika Grada Slunja, razvidno je značajno postotno povećanje iznosa plaćenih računa za 2016., 2017. i 2018. godinu (39.313,20 kn, 57.213,48 kn i 39.913,80 kn) i za 2014. (od 7. srpnja 2014. do kraja 2014.od 18.635,80 kn) te u 2015. (23.824,60 kn), u odnosu na u razdoblje prije nego je dužnosnik stupio na dužnost gradonačelnika. Naime, Grad Slunj u 2014. nije bio korisnikom ugostiteljskih usluga od tog obrta, a četiri poslovna odnosa ukupne vrijednosti 1.471,50 kn nastala prije 7. srpnja 2014. čine zanemarivi dio ukupnog iznosa u toj godini od 20.107,03 kn. U cijelom promatranom razdoblju od srpnja 2014. do kraja 2018. obrt u vlasništvu njegove supruge ostvario je od Grada Slunja prihod od 178.900,88 kn.

Stoga je dužnosnik koristeći svoju zakonsku ovlast na način da je samostalno i diskrecijski odlučivao o angažiranju poslovnog subjekta u vlasništvu svoje supruge, pri čemu se kroz vremensko razdoblje tijekom pet poslovnih godina povećava vrijednost izdanih narudžbenica i plaćenih sredstava po ispostavljenim fakturama, zloupotrijebio posebno pravo odlučivanja omogućivši stjecanje materijalne koristi tom poslovnom subjektu, čime je počinio povredu članka 7. stavka 1. podstavka c) ZSSI-a.

Člankom 42. ZSSI-a propisane su sankcije koje se mogu izreći za povredu odredbi navedenog Zakona. Za povredu odredbi članaka 7. i 18. stavka 1. ZSSI-a Povjerenstvo može izreći sankcije koje su propisane stavkom 1. članka 42. navedenog Zakona. Prilikom odmjeravanja vrste i visine sankcije Povjerenstvo je cijenilo sve okolnosti konkretnog slučaja iz kojih proizlazi težina povrede i odgovornost dužnosnika.

Kao okolnost koja upućuje na nužnost izricanja sankcije obustave isplate dijela neto mjesečne plaće dužnosnika kao teže vrste sankcije, Povjerenstvo je ocijenilo činjenicu da su poslovni odnosi nastajali kontinuirao u cijelom razdoblju od 2014. do 2018. te da je poslovni subjektu u vlasništvu njegove supruge stekao značajnu materijalnu korist u tom razdoblju u iznosu od 178.900,88 kn.

Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo izriče u iznosu od 2.000,00 do 40.000,00 kn, vodeći računa o težini i posljedicama povrede Zakona.

Cijeneći navedene okolnosti, Povjerenstvo smatra da je za opisanu povredu primjerena sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 6.000,00 kn, koja će trajati 6 mjeseci i izvršit će se u 6 jednakih uzastopnih mjesečnih obroka, svaki u pojedinačnom iznosu od 1.000,00 kn.

Povjerenstvo će, sukladno članku 18. stavku 6. ZSSI-a, bez odgađanja dostaviti predmet nadležnom državnom odvjetništvu na daljnje postupanje radi utvrđenja ništetnosti pravnog posla, odnosno pravnog akta.

Slijedom svega gore navedenog, Povjerenstvo je donijelo odluku kao u izreci ovog akta.

 PREDSJEDNICA POVJERENSTVA

 Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Jure Katić, elektroničkom dostavom
2. Objava na internetskoj stranici Povjerenstva
3. Pismohrana